《病眼》
宋代·王洋

寄身虽闲念未除，敌念赖有前贤书。
如何昏花接旬月，古史散落经耘锄。
我知禀赋分量浅，费出稍泰寻空虚。
衣服饮食悉若此，耳目形体应相如。
此如用多阴困阙，不似缓节安虚徐。
解衾卧稳省开目，细琐悉悉分虫鱼。
异时意气尚换举，欲取功烈规名誉。
从天且乞一双眼，此外不敢求赢馀。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。